**Ετερόρρυθμη εταιρία**

**1. ΓΕΝΙΚΑ**

**Ι. Η έννοια και χαρακτηριστικά**

Η απλή ετερόρρυθμη εταιρία είναι η εμπορική προσωπική εταιρία με νομική προσωπικότητα, που επιδιώκει εμπορικό σκοπό και για τα χρέη της οποίας ένας τουλάχιστον από τους εταίρους ευθύνεται περιορισμένα (ετερόρρυθμος εταίρος), ενώ ένας άλλος τουλάχιστον από τους εταίρους ευθύνεται απεριόριστα (ομόρρυθμος εταίρος), (άρθ. 271 § 1N 4072/2012).

Τα χαρακτηριστικά της ετερόρρυθμης εταιρίας είναι τα ίδια όπως της ομόρρυθμης εταιρίας, αφού αποτελεί παραλλαγή αυτής και οι ιδιαιτερότητές της ρυθμίζονται στα άρθ. 271 – 283 Ν 4072/2012. Έχει νομική προσωπικότητα με συνέπεια να έχει εταιρική επωνυμία, έδρα, εταιρική περιουσία κλπ. Δεν απαιτείται να έχει εταιρικό κεφάλαιο. Έχει δύο ή περισσότερους εταίρους εκ των οποίων τουλάχιστον ο ένας είναι ομόρρυθμος (δηλαδή ευθύνεται και με την προσωπική του περιουσία) και έναν ετερόρρυθμο εταίρο (δηλαδή ή δεν ευθύνεται ή ευθύνεται μόνο μέχρι το ποσό της εισφοράς του, εφόσον δεν την έχει καταβάλλει)

Η βασική διαφορά της ετερόρρυθμης εταιρίας από την ομόρρυθμη εταιρία εντοπίζεται στην έκταση της ευθύνης των ετερόρρυθμων εταίρων έναντι των εταιρικών δανειστών, δηλαδή στην ύπαρξη εταίρων με ή χωρίς περιορισμένη προσωπική ευθύνη και στον περιορισμό της διαχείρισης των ετερόρρυθμων εταίρων (άρθ. 279 Ν 4072 / 2012).

ΙΙ. **Οι εφαρμοστέες διατάξεις**

Το δίκαιο της ετερόρρυθμης εταιρίας τροποποιήθηκε με τον ν.4072/2012.Στην ετερόρρυθμη εταιρεία εφαρμόζονται οι ίδιοι γενικοί κανόνες που ισχύουν στην ομόρρυθμη εταιρία (άρθ. 249 επ. Ν 4072/2012) με παράλληλη εφαρμογή των διατάξεων του αστικού κώδικα για την αστική εταιρία και τα νομικά πρόσωπα, ως σωματειακή εταιρία (ΑΚ 61 επ.), εκτός των διατάξεων 758 και 761 ΑΚ (άρθ. 271 § 2, 249 § 2 Ν 4072/2012) σε περίπτωση όπου δεν υπάρχει ειδική ρύθμιση.

ΙIΙ.**Η εμπορικότητα της εταιρίας**

Η απλή ετερόρρυθμη εταιρία είναι έμπορος κατά το ουσιαστικό σύστημα, έχει εταιρική περιουσία και είναι φορέας εμπορικής επιχείρησης. Οι ομόρρυθμοι εταίροι αποκτούν την εμπορική ιδιότητα, ενώ οι ετερόρρυθμοι δεν την αποκτούν. Ο ομόρρυθμος εταίρος δηλαδή της ετερόρρυθμης εταιρίας είναι έμπορος από μόνη τη συμμετοχή του στην ετερόρρυθμη εταιρία και συμπτωχεύει σε πτώχευση αυτής (άρθ. 7 & 97 του ΠτΚ).

Αντίθετα, ο ετερόρρυθμος εταίρος δε θεωρείται έμπορος και δεν πτωχεύει, εκτός αν ασκεί στην πράξη εμπορία και αποδειχθεί ότι αυτός στην ουσία διευθύνει την εταιρία, δηλαδή συντρέχουν οι προϋποθέσεις του άρθ. 1 ΕΝ της διενέργειας εμπορικών πράξεων κατά σύνηθες επάγγελμα .

**ΙV. Η σύσταση της εταιρίας**

**α. H απλή σύσταση**

Για την απλή σύσταση της ετερόρρυθμης εταιρίας πρέπει να συμπράξουν δύο τουλάχιστον φυσικά ή νομικά πρόσωπα με αμοιβαία υποχρέωση να επιδιώξουν εμπορικό σκοπό. Τα νομικά πρόσωπα πρέπει να είναι μία από τις εταιρίες του εμπορικού δικαίου με νομική προσωπικότητα, γιατί αυτό επιβάλλει η αρχή του κλειστού αριθμού των εταιριών.

**Εταιρικό Κεφάλαιο:** το εταιρικό κεφάλαιο διαμορφώνεται από τις εισφορές των εταίρων, που μπορεί να είναι χρηματικές ή και εις είδος. Δεν απαιτείται από το νόμο κάποιο ελάχιστο κεφάλαιο ή ένα συγκεκριμένο ύψος εταιρικού κεφαλαίου, αφού ούτως ή άλλως η εταιρική περιουσία δεν διαχωρίζεται από την ατομική περιουσία των ομορρύθμων εταίρων. Οι εταίροι θα πρέπει να καταβάλλουν κοινές εισφορές, δηλαδή η εισφορά κατ΄αρχήν πρέπει να είναι χρηματική χωρίς να απαγορεύεται εισφορά και σε άλλη παροχή (είδος, εργασία κ.λ.π.).

Σύνταξη καταστατικού: το καταστατικό αποτελεί έγγραφο της συστάσεως της εταιρείας, αλλά και επίσης προδιαγράφει όλα τα βασικά θέματα που αφορούν στις σχέσεις των εταίρων, στη διοίκηση της εταιρείας, σε θέματα που αφορούν στη διάρκεια και τη λύσης της. Τύπος καταστατικού είναι Ιδιωτικό Συμφωνητικό

Η δε δημοσιότητα της ετερόρρυθμης εταιρίας και του καταστατικού πραγματοποιείται με την καταχώρηση στο Γ.Ε.ΜΗ ως συστατική δημοσιότητα και τη δημοσίευση στο διαδικτυακό τόπο του Γ.Ε.ΜΗ (άρθ. 16 § 1 περ. α΄ Ν 3419/2005)

**β.** Η σύσταση με την απλοποιημένη διαδικασία μέσω των **υπηρεσιών μιάς στάσης (ΥΜΣ**) . Η σύσταση με τη διαδικασία της ΥΜΣ είναι η ίδια όπως και στην ομόρρυθμη εταιρία.

**γ. Η εταιρική επωνυμία**

Η επωνυμία της ετερόρρυθμης εταιρίας σχηματίζεται είτε από το όνομα ενός ή περισσότερων ομόρρυθμων εταίρων είτε από το αντικείμενο της επιχείρησης είτε από άλλες ενδείξεις, με την προσθήκη των λέξεων «ετερόρρυθμη εταιρεία», ολογράφως ή με τη σύντμηση «Ε.Ε.». Η επωνυμία πλέον της ετερόρρυθμης εταιρίας είναι μικτή (υποκειμενική και αντικειμενική) . Στην εταιρική επωνυμία δεν πρέπει να συμπεριλαμβάνεται το όνομα του ετερόρρυθμου εταίρου, αλλιώς αυτός θα θεωρηθεί ομόρρυθμος. Αυτό συμβαίνει για λόγους προστασίας των τρίτων που συναλλάσσονται με την εταιρεία, έτσι ώστε να γνωρίζουν ποιος είναι ο απεριόριστα ευθυνόμενος εταίρος.

Αν στην επωνυμία ετερόρρυθμης εταιρίας περιληφθεί το όνομα ετερόρρυθμου εταίρου, τούτο έχει ως συνέπεια την απεριόριστη ευθύνη του, εκτός αν ο τρίτος που συναλλάχθηκε με την εταιρία γνώριζε ότι είναι ετερόρρυθμος εταίρος (άρθ. 272 Ν 4072/2012) .

**2.Η διαχείριση της Ετερόρρυθμης Εταιρίας- η νομική θέση του ετερόρρυθμου εταίρου.**

Στο νέο δίκαιο των εμπορικών προσωπικών εταιριών ο ετερόρρυθμος εταίρος δεν έχει ούτε διαχειριστική ούτε εκπροσωπευτική εξουσία, εκτός αν του χορηγείται αυτή από την εταιρική σύμβαση (άρθ. 274, 278 Ν 4072/2012) .

**Α. Η έσω διαχείριση ή διαχείριση υπό στενή έννοια**

Η έσω διαχείριση αναφέρεται στις εξουσίες του διαχειριστή, που του παραχωρήθηκαν είτε από το νόμο είτε από την εταιρική σύμβαση. Αφορά στις εσωτερικές σχέσεις μεταξύ των εταίρων αλλά και με την εταιρία .

**1. Η νομοθετική ρύθμιση**

Το άρθ. 274 § 1 του Ν 4072/2012 προβλέπει ότι: «ο ετερόρρυθμος εταίρος δε συμμετέχει στη διαχείριση των εταιρικών υποθέσεων, ούτε στη λήψη των αποφάσεων, εκτός αντίθετης πρόβλεψης στην εταιρική σύμβαση». Από τη διάταξη συνάγεται ότι διαχειριστικά όργανα κατά κανόνα στην ετερόρρυθμη εταιρία είναι οι ομόρρυθμοι εταίροι και οι ετερόρρυθμοι εταίροι δεν έχουν δικαίωμα διαχείρισης και ψήφου. Δικαιολογητικός λόγος του κανόνα αυτού είναι ότι στις προσωπικές εταιρίες, η εξουσία διαχείρισης των εταιρικών υποθέσεων είναι αναπόσπαστα συνδεδεμένη με την εμπορική ιδιότητα, με συνέπεια να μην μπορεί αυτή να ανατίθεται σε ετερόρρυθμο εταίρο ή σε τρίτο πρόσωπο που δεν είναι εταίρος .

Μάλιστα στο προγενέστερο δίκαιο υπεστηρίζετο ότι η πλήρης ανάθεση της διαχείρισης στον ετερόρρυθμο εταίρο με κοινή συμφωνία καθιστά αντιφατικό τον όλο χαρακτήρα της εταιρίας ή τηνιδιότητα του εταίρου ως ετερόρρυθμου . Αυτό δεν ισχύει σήμερα υπό τη νέα ρύθμιση τουάρθρου 274 § 1 που έχει ενδοτικό χαρακτήρα. Έτσι, είναι δυνατές καταστατικές διαμορφώσεις που απονέμουν την διαχειριστική εργασία στον ετερόρρυθμο εταίρο, με συνέπεια να καθίσταται αυτός ουσιαστικός εταίρος της εταιρίας.

**2. Η άσκηση του δικαιώματος εναντίωσης**

Όπως αναφέρθηκε, το δικαίωμα εναντίωσης σημαίνει το δικαίωμα που έχει κάθε διαχειριστής στην ατομική διαχείριση να αφαιρέσει από το συνδιαχειριστή την εξουσία να επιχειρήσει συγκεκριμένη πράξη. Η εναντίωση αφορά μόνο στη διαχειριστική εξουσία πριν την επιχείρηση της πράξης και όχι στην εκπροσωπευτική εξουσία των άλλων διαχειριστών .

Προϋπόθεση για την εγκυρότητα της άσκησης του δικαιώματος εναντίωσης σε πράξη άλλου συνδιαχειριστή είναι αυτή να ασκείται σε κάθε περίπτωση πριν την τέλεση της πράξης. Ο ετερόρρυθμος εταίρος δεν μπορεί να ασκήσει το δικαίωμα εναντίωσης σε πράξη άλλου διαχειριστή της εταιρίας, γιατί δεν έχει κατά κανόνα εξουσία διαχείρισης, άρα και εναντίωσης . Εξαιρετικά, μπορεί ο ετερόρρυθμος εταίρος να ασκήσει το δικαίωμα εναντίωσης μόνο όταν πρόκειται για πράξη άλλου εταίρου, που υπερβαίνει τα **όρια της συνήθους διαχείρισης** (άρθ. 274 Ν 4072/2012). Αν ασκηθεί η εναντίωση, ο διαχειριστής οφείλει να απόσχει από τη διενέργεια της πράξης. Για τη δέσμευση της εταιρίας και την εγκυρότητα της πράξης παρά την εναντίωση θα πρέπει να γίνεται διάκριση αν ο τρίτος δε γνώριζε την εναντίωση, η πράξη που διενεργήθηκε με τους τρίτους, είναι ισχυρή /έγκυρη /δεσμευτική για την εταιρία.

Αντίθετα, αν ο τρίτος γνώριζε την εναντίωση, ήταν δηλαδή κακόπιστος, τότε η πράξη που διενεργήθηκε είναι άκυρη και δε δεσμεύει τη εταίρια (άρθ. 274 Ν 4072/2012, ΑΚ 750 § 2). Η διάταξη του άρθ. 254 § 3 εδ. 2 Ν 4072/2012 έχει εφαρμογή και στην ετερόρρυθμη εταιρία, υπό την έννοια ότι αν διενεργηθεί πράξη που βρίσκεται εκτός της συνήθους διαχείρισης αυτή καθίσταται έγκυρη με τη συναίνεση όλων των εταίρων.

**3. Άλλα δικαιώματα - υποχρεώσεις**

Κατά το άρθρο 275 Ο ετερόρρυθμος εταίρος έχει δικαίωμα ελέγχου των εταιρικών λογαριασμών και των βιβλίων της εταιρείας, εκτός αντίθετης πρόβλεψης στην εταιρική σύμβαση. Λόγω της χορήγησης στενότερου δικαιώματος ελέγχου. θα πρέπει να γίνει δεκτό πως ο ετερόρρυθμος εταίρος δεν έχει το ευρύτερο δικαίωμα πληροφόρησης σχετικά με την πορεία των εταιρικών υποθέσεων που έχουν οι ομόρρυθμοι εταίροι σύμφωνα με την παρ. 4 άρθρου 254.

Ο ετερόρρυθμος εταίρος συμμετέχει στις ζημίες της εταιρείας έως το ποσό της εισφοράς του, εκτός αν στην εταιρική σύμβαση προβλέπεται η συμμετοχή του για ορισμένο μεγαλύτερο χρηματικό ποσό.

Τέλος ο ετερόρρυθμος έταιρος υπέχει υποχρέωση πίστης η οποία είναι εντονότερη εφόσον έχει μεγαλύτερη ανάμιξη στην διαχείριση της εταιρίας. Πάντως ο ετερόρρυθμος εταίρος δεν μπορεί να ενεργεί για δικό του λογαριασμό ή για λογαριασμό τρίτου πράξεις που ανάγονται στο αντικείμενο της εταιρείας, εκτός αντίθετης πρόβλεψης στην εταιρική σύμβαση.

**Β. Σχέσεις προς τα έξω- Η εκπροσωπευτική διαχείριση**

Η εκπροσωπευτική διαχείριση έχει σχέση με την εξουσία του διαχειριστή να δεσμεύει έγκυρα την εταιρία απέναντι σε τρίτους ή άλλως αναφέρεται στις σχέσεις των ετερόρρυθμων εταίρων ως διαχειριστών με τους τρίτους . Κατά το άρθ. 278 Ν 4072/2012 « ο ετερόρρυθμος εταίρος δεν έχει εξουσία εκπροσώπησης της εταιρείας. Με την εταιρική σύμβαση μπορεί να ανατίθεται σε ετερόρρυθμο εταίρο η εκπροσώπηση της εταιρείας. Συγχρόνως όμως προβλέπεται πως για κάθε πράξη εκπροσώπησης από μέρους ετερόρρυθμου εταίρου ευθύνεται ο ίδιος ως ομόρρυθμος, εκτός αν ο τρίτος που συναλλάχθηκε μαζί του γνώριζε ότι είναι ετερόρρυθμος εταίρος.

Από τη διάταξη συνάγεται ότι η εκπροσωπευτική εξουσία στην ετερόρρυθμη εταιρία ασκείται ατομικά από κάθε ομόρρυθμο εταίρο. Και αυτό με βάση την αρχή της αυτοδιαχείρισης και της οργανικής εκπροσώπησης που ισχύουν στις προσωπικές εταιρίες. Ο κανόνας λοιπόν στη νέα ρύθμιση είναι ότι ο ετερόρρυθμος εταίρος δεν έχει εξουσία εκπροσώπησης της εταιρίας και είναι αναγκαστικά αποκλεισμένος απ΄ αυτή (278 Ν 4072/2012). Εξαιρετικά, με καταστατική πρόβλεψη μπορεί να χορηγείται στον ετερόρρυθμο εταίρο η εξουσία εκπροσώπησης της εταιρίας για κάποιες πράξεις ή για το σύνολο των πράξεων εκπροσώπησης.

**3. Η ευθύνη των εταίρων στην ετερόρρυθμη εταιρία**

**Α. Η συμβατική ευθύνη του ετερόρρυθμου εταίρου**

Oι διατάξεις των άρθ. 271 § 1, 279 § 1-3 και 280 Ν 4072/2012 καθορίζουν την ευθύνη των εταίρων για τις εταιρικές υποχρεώσεις. Aπεριόριστα και εις ολόκληρον για τα τις εταιρικές υποχρεώσεις, εφόσον είναι ομόρρυθμοι, και εφόσον είναι ετερόρρυθμοι ευθύνται είτε καθόλου είτε μέχρι το ύψος της εισφοράς τους.

Για την ευθύνη του ετερόρρυθμου εταίρου πρέπει να γίνεται διάκριση μεταξύ του ετερόρρυθμου εταίρου που κατέβαλλε την εισφορά του και του εταίρου που δεν κατέβαλλε αυτή.

**Ι. Ο ετερόρρυθμος εταίρος που κατέβαλλε την εισφορά του**

Ο ετερόρρυθμος εταίρος, που κατέβαλλε την εισφορά του, δεν ευθύνεται έναντι των τρίτων για τα χρέη της ετερόρρυθμης εταιρίας (άρθ. 279 § 1 εδ. 1 Ν 4072/2012), αλλά απλά η εισφορά του υπόκειται στον επιχειρηματικό κίνδυνο, δηλαδή αυτή μπορεί να χαθεί σε περίπτωση που η εταιρία έχει ζημίες . Κατά συνέπεια ο δανειστής της εταιρίας στην περίπτωση αυτή δεν μπορεί να στραφεί κατά του ετερόρρυθμου εταίρου και να αναζητήσει τα οφειλόμενα εταιρικά χρέη, αλλά μπορεί να στραφεί μόνο κατά της εταιρίας.

**ΙΙ. Ο ετερόρρυθμος εταίρος που δεν κατέβαλλε την εισφορά του**

Ο ετερόρρυθμος εταίρος, που δεν έχει καταβάλλει την εισφορά του, ευθύνεται προσωπικά μέχρι του ύψους της οφειλόμενης εισφοράς του, δηλαδή περιορισμένα, πρωτογενώς και σε ολόκληρο. Ευθύνεται δηλαδή ως πρωτοφειλέτης και δεν μπορεί να προβάλει την ένσταση διηζήσεως . Η ευθύνη του ετερόρρυθμου εταίρου για τα εταιρικά χρέη είναι άμεση και υπάρχει σε ολόκληρο με όλη την περιουσία του (αλληλεγγύως και όχι συμμέτρως), όχι όμως απεριόριστα αλλά περιορισμένα μέχρι την αξίας της οφειλόμενης εισφοράς του . Και αυτό υπό την προϋπόθεση ότι δε έχει προβλεφθεί στην εταιρική σύμβαση η ευθύνη του για ορισμένο μεγαλύτερο ποσό (άρθ. 277 § 2 εδ. 2 Ν 4072/2012) .

**ΙΙΙ. Η απεριόριστη ευθύνη του ετερόρρυθμου εταίρου**

Αν ο ετερόρρυθμος εταίρος μετά από καταστατική πρόβλεψη αναμιχθεί σε πράξη διαχείρισης της εταιρίας, τότε θα ευθύνεται απεριόριστα και σε ολόκληρο, όπως οι ομόρρυθμοι εταίροι [ de facto διαχείριση] (άρθ. 278 § 2 εδ. 2 Ν 4072/2012) . Η ευθύνη του δεν περιορίζεται στα υφιστάμενα χρέη της εταιρίας κατά το χρόνο ανάμειξης του, αλλά εκτείνεται και στα μελλοντικά χρέη . Δυνατή όμως είναι η απαλλαγή του ετερόρρυθμου εταίρου από τη βαρύτερη ευθύνη, δηλαδή να ευθύνεται ως ομόρρυθμος, αν ο τρίτος γνώριζε την ιδιότητα του συμβληθέντος ως ετερόρρυθμου εταίρου (άρθ. 278 Ν 4072/2012) . Εξακολουθεί όμως ο ετερόρρυθμος εταίρος να ευθύνεται και στην τελευταία περίπτωση περιορισμένα μέχρι του ποσού της εισφοράς του (άρθ. 277 παρ. 1 εδ. 2 Ν 4072/2012) ή μέχρι του ποσού που έχει οριστεί στην εταιρική σύμβαση, δηλαδή για μεγαλύτερο ποσό από την εισφορά του (άρθ. 277 § 2 εδ. 2 Ν 4072/2012).

Επίσης, αν στην επωνυμία ετερόρρυθμης εταιρίας περιληφθεί το όνομα ετερόρρυθμου εταίρου, τούτο έχει ως συνέπεια την απεριόριστη ευθύνη του, εκτός αν ο τρίτος που συναλλάχθηκε με την εταιρεία γνώριζε ότι είναι ετερόρρυθμος εταίρος. Στην περίπτωση αποχώρησης του ετερόρρυθμου εταίρου από την εταιρία, αν το όνομα του έχει περιληφθεί στην εταιρική επωνυμία, απαιτείται η συγκατάθεση αυτού ή των κληρονόμων του για τη διατήρηση της επωνυμίας (άρθ. 250 § 2 Ν 4072/2012) .

**ΙV. Η ευθύνη του ετερόρρυθμου εταίρου σε αδημοσίευτη ε.ε**

Σε περίπτωση έναρξης λειτουργίας της εταιρείας πριν από την εγγραφή της στο Γ.Ε.ΜΗ., κάθε ετερόρρυθμος εταίρος ευθύνεται για τα χρέη που δημιουργήθηκαν κατά το διάστημα αυτό ως ομόρρυθμος, δηλαδή καθιερώνεται προσωπική και απεριόριστη ευθύνη και του ετερόρρυθμου εταίρου για τα χρέη που δημιουργήθηκαν κατά το διάστημα αυτό, εκτός αν οι τρίτοι γνώριζαν ότι συμμετείχε στην εταιρία ως ετερόρρυθμος εταίρος. Το ίδιο ισχύει και αν ο ετερόρρυθμος εταίρος εισήλθε στην εταιρία μετά την έναρξη λειτουργίας της, αλλά πριν από την εγγραφή της / καταχώρισή της στο Γ.Ε.ΜΗ. (άρθ. 280 Ν 4072/2012).

**V. Η ευθύνη νεοεισερχόμενου ετερόρρυθμου εταίρου**

Σε περίπτωση εισόδου ετερόρρυθμου εταίρου με μεταβίβαση της εταιρικής συμμετοχής σε υπάρχουσα ο.ε ή ε.ε δημιουργείται ευθύνη για τα προϋπάρχοντα χρέη της εταιρίας, σύμφωνα με το νέο άρθ. 279 § 2 Ν 4072/2012= § 173 HGB . Η ευθύνη του ετερόρρυθμου εταίρου περιορίζεται μέχρι της εισφοράς του. Αντίθετη συμφωνία σχετικά με την ευθύνη του ετερόρρυθμου εταίρου δεν ισχύει έναντι των τρίτων (άρθ. 279 § 3 Ν 4072/2012).

**VI. H ευθύνη του αποχωρούντος εταίρου**

Παρά την αποχώρηση του ετερόρρυθμου εταίρου λόγω αποκλεισμού ή εξόδου του, αυτός εξακολουθεί να ευθύνεται περιορισμένα για τα παλιά χρέη της εταιρίας μέχρι το χρόνο αποχώρησης από την εταιρία, με εφαρμογή για την παραγραφή των εταιρικών χρεών το άρθ’ 269 § 3 Ν 4072/2012 . Η απαλλαγή από την ευθύνη του για τα παλιά χρέη του είναι δυνατή αν υπάρχει συμφωνία απαλλαγής με την εταιρία.

**4. Λύση και εκκαθάριση της ετερόρρυθμης εταιρίας**

**Α. Η λύση**

Οι λόγοι λύσης της ομόρρυθμης εταιρίας αποτελούν και λόγους λύσης της ετερόρρυθμης εταιρίας με τις ιδιαιτερότητες της εν λόγω μορφής (άρθ. 281 § 1 εδ. 2 σε συνδ. με άρθ. 259 Ν 4072/2012). Βέβαια η εταιρική σύμβαση μπορεί να προβλέπει και άλλους λόγους λύσης της εταιρίας (καταγγελία της εταιρίας ή ο θάνατος εταίρου). Επιπλέον, η ετερόρρυθμη εταιρία λύνεται σε περίπτωση εξόδου, αποκλεισμού, θανάτου του μοναδικού ομόρρυθμου εταίρου και σύμφωνα με τις προϋποθέσεις του άρθ. 281 4072/2012. Επίσης σε περίπτωση εξόδου, αποκλεισμού, θανάτου του μοναδικού ετερόρρυθμου εταίρου παρέχεται η δυνατότητα συνέχισης της ετερόρρυθμης εταιρίας ως ομόρρυθμης (μετατροπή ε.ε σε ο.ε κατ΄άρθ. 282§ 1 Ν 4072/2012).

Σε περίπτωση λύσης της εταιρείας ή αποχώρησης ενός εταίρου υπάρχει σχετικά βραχυπρόθεσμη παραγραφή σχετικά με τις απαιτήσεις της εταιρείας, ως προς τον ομόρρυθμο εταίρο (αντί της 20ετούς γενικής παραγραφής ορίζεται η 5ετής παραγραφή)

**Β. Η εκκαθάριση**

**Ι. Γενικά**

Το στάδιο της εκκαθάρισης έχει σκοπό την ενέργεια πράξεων που είναι αναγκαίες για να επιτευχθεί η ρευστοποίηση του ενεργητικού της εταιρικής περιουσίας, ώστε να εξοφληθούν τα χρέη και στη συνέχεια να γίνει απόδοση των εισφορών και διανομή του τυχόν υπολοίπου μεταξύ των εταίρων . Από τη λύση της εταιρίας παύει η εξουσία των διαχειριστών και αρχίζει η εξουσία των εκκαθαριστών (ΑΚ 778) . Κατά το προγενέστερο δίκαιο το στάδιο της εκκαθαρίσεως ακολουθούσε υποχρεωτικά και αυτοδίκαια η λύση του νομικού προσώπου της ετερόρρυθμης εταιρίας . Με τη νέα ρύθμιση το στάδιο της εκκαθάρισης στην ε.ε δεν είναι υποχρεωτικό, αλλά παρέχεται στους εταίρους η δυνατότητα να αποκλείσουν τη διαδικασία εκκθάρισης του νόμου και να διαλύσουν την επιχείρηση (άρθ. 268 Ν 4072/2012).

**ΙΙ. Τα καθήκοντα του εκκαθαριστή**

Η εκκαθάριση της εταιρίας ανήκει και στον ετερόρρυθμο εταίρο, εκτός και αν συμφωνήθηκε διαφορετικά στην εταιρική σύμβαση (άρθ. 281 § 2 Ν 4072/2012, ΑΚ 778) .